b'\n_START_ARTICLE_\nJuutit\n_START_PARAGRAPH_\nJuutit olivat germaaninen kansa, joiden uskotaan alun perin asuneen nykyisen Tanskan Jyllannissa (Jutland, \xe2\x80\x9dJuutinmaa\xe2\x80\x9d) sek\xc3\xa4 Friisian rannikolla. Tacitus mainitsee kirjassaan Germania heimon nimelt\xc3\xa4 eudosit (eudoses), jonka on tulkittu tarkoittavan juutteja. Juutit esiintyv\xc3\xa4t muissa varhaisissa l\xc3\xa4hteiss\xc3\xa4 my\xc3\xb6s nimill\xc3\xa4 Eote, Ytene, Yte ja Iutae. Tacituksen mukaan eudosit olivat yksi niist\xc3\xa4 heimoista, jotka palvoivat Nerthus-jumalatarta._NEWLINE_Juutit valloittivat yhdess\xc3\xa4 anglien, saksien ja friisien kanssa Englannin 400-luvulla. Beda Venerabiliksen mukaan juutit asettuivat Kentiin, Hampshireen ja Wightsaarelle. Tanskaan j\xc3\xa4\xc3\xa4neet juutit sulautuivat sittemmin daaneihin.'